Chanza chanja (palm in english) ndicho chikamu cheruwoko chatinobata nacho zvinhu chine minwe. Vamwe vatauri vanoti chahwo kana chawo. Pahuwandu toti tsvanza, zvanza kana manja. Chao (palm of hand). Chara (thumb) ndiwo munwe mupfupi mukobvu unopfumbana nemimwe minwe yose. Kana munhu akabata mupinyi webadza, chara chinopoterera nedivi racho chega. Chara chinshandiswa kutswanya sekutaura kwetsumo inoti: Chara chimwe hachitswanyi inda. Munongedzi kana kuti Mutendeki (index or pointing finger) ndicho chigunwe chinotevedzana nechara chinova ndicho chinoshandiswa kunongedza. Mudapakati ndiwo munwe uri pakati pechanza wakareba kudarika mimwe minwe yose. Kasiyanwa (pinky finger) ndiwo munwe mudukusa uri kune rimwe divi rakapesana nechara. Kukwenya munho nekasiyanwa kunotaurwa apo munhu anenge achiita tarisiro rokuti ave nerombo rakanaka pane chaakamirira kuti chiitike. Kutsvanzadzira zvinoreva kutsvaka kwokufamba nako uchibata-bata nemawoko zvikurusei murima. Vamwe vanoti kubumbuzira kana kubamadzira??. Rupi (the flat of the hand, the palm). Pakuwanda kwonzi ndupi. Kurova nendupi kurova mbama. Kutsinza (to give something, to put something into the hand). Kubamura (smack or hit hard with the palm of the hand). Ridzai manja nemhururu. Apa kureva kuti womberai mawoko.